ΓΡΑΠΤΗ ΕΡΩΤΗΣΗ E-0782/99

υποβολή: John Iversen (PSE) προς την Επιτροπή

(6 Απριλίου 1999)

Θέμα: Ενίσχυση στα Ναυπηγεία της ΕΕ

Στις 26 Ιανουαρίου 1999 κηρύχθηκε σε πτώχευση το δανικό ναυπηγείο Aarhus Flydedok A/S, με αποτέλεσμα την απώλεια απασχόλησης 2000 ατόμων. Η πτώχευση σχετίζεται μεταξύ άλλων και με τους άνισους ανταγωνιστικούς όρους που επικρατούν στην ναυπηγική βιομηχανία. Προφανώς τα ναυπηγεία σε ορισμένα κράτη μέλη της Ένωσης, εξακολουθούν να λαμβάνουν κρατική ενίσχυση, ενώ σε άλλα αναγκάζονται να αντιμετωπίζουν τους όρους της αγοράς. Τούτο φαίνεται να αντιβαίνει προς τους στόχους της πολιτικής της ΕΕ στον τομέα αυτό. Το πλέον πρόσφατο παράδειγμα αφορά το γερμανικό ναυπηγείο Meyer Werft, που επέτυχε τη σύναψη συμφωνίας για την κατασκευή δύο πλοίων που προορίζονται για την Ινδονησία, με χρήματα τα οποία προορίζονταν για αναπτυξιακή βοήθεια. Βάσει των στοιχείων αυτών μπορεί η Επιτροπή να ανακοινώσει:

1. Ποιές πρωτοβουλίες θα αναλάβει για να καταπολεμήσει την παροχή κρατικών ενισχύσεων στην ΕΕ στον εν λόγω τομέα;

2. Πώς εξελίσσονται οι διαπραγματεύσεις στο πλαίσιο του ΟΟΣΑ μεταξύ της ΕΕ, των ΗΠΑ, της Ιαπωνίας και της Νορβηγίας για την κατάργηση των κρατικών ενισχύσεων που ορίζονται για τα ναυπηγεία;

Απάντηση του κ. Van Miert εξ ονόματος της Επιτροπής

(3 Μαΐου 1999)

1. Οι δυνατότητες χορήγησης κρατικής ενίσχυσης στην ναυπηγική βιομηχανία στην ΕΕ έχουν μειωθεί τα τελευταία χρόνια. Επιπλέον, η Επιτροπή παρακολουθεί από κοντά τις κρατικές ενισχύσεις που χορηγούνται σε αυτόν τον τομέα. Δυστυχώς, η συμφωνία του Οργανισμού Οικονομικής Συνεργασίας και Ανάπτυξης (ΟΟΣΑ) δεν τέθηκε σε ισχύ όπως αναμενόταν. Για αυτόν τον λόγο, η Επιτροπή πρότεινε το 1998 στο Συμβούλιο τον Κανονισμό (ΕΚ) 1540/98 του Συμβουλίου της 29ης Ιουνίου 1998 περί των νέων κανόνων ενισχύσεως της ναυπηγικής βιομηχανίας(1). Σύμφωνα με αυτόν τον κανονισμό που τέθηκε σε ισχύ την 1η Ιανουαρίου 1999, οι ενισχύσεις με αντικείμενο την ναυπήγηση θα παύσουν να χορηγούνται στις 31 Δεκεμβρίου 2000. Η χορήγηση λειτουργικών ενισχύσεων υπό μορφή αναπτυξιακής βοήθειας προς αναπτυσσόμενες χώρες συνεχίζεται σύμφωνα με τον κανονισμό. Ωστόσο, αυτός επιβάλλει αυστηρότερους όρους από αυτούς που ισχύουν έπειτα από την έβδομη οδηγία 90/684/ΕΟΚ του Συμβουλίου της 21ης Δεκεμβρίου 1990 σχετικά με τις ενισχύσεις στις ναυπηγικές εργασίες(2). Το κράτος μέλος πρέπει να αποδείξει στην Επιτροπή ότι όλα τα ναυπηγεία έχουν την δυνατότητα να ζητήσουν αναπτυξιακή ενίσχυση, προς αποφυγή της χρησιμοποίησης της ενίσχυσης ως λειτουργικής ενίσχυσης από τα ναυπηγεία. Επιπλέον, πρέπει να σημειωθεί ότι κάθε αναπτυξιακή ενίσχυση πρέπει να κοινοποιείται και να εγκρίνεται από την Επιτροπή. Σε όλες τις περιπτώσεις, η Επιτροπή πρέπει να ελέγχει το ειδικό αναπτυξιακό περιεχόμενο της ενίσχυσης, προκειμένου να εξασφαλίζεται ότι το σχέδιο περιέχει πραγματική αναπτυξιακή ενίσχυση.

2. Οι πιθανότητες της επικύρωσης της συμφωνίας του ΟΟΣΑ περί ναυπηγικής βιομηχανίας από το αμερικανικό κογκρέσο δεν είναι πολλές. Η προοπτική να τεθεί σε ισχύ η συμφωνία του ΟΟΣΑ μεταξύ "των τεσσάρων", χωρίς τις Ηνωμένες Πολιτείες, δεν εγκρίνεται από την ευρωπαϊκή βιομηχανία και δεν υποστηρίζεται από τα περισσότερα κράτη μέλη. Εναλλακτικές λύσεις θα συζητηθούν κατά την διάρκεια της επόμενης συνάντησης της ομάδας εργασίας no6 του ΟΟΣΑ, στις 31 Μαΐου 1999.

(1) ΕΕ L 202 της 18.7.1998.

(2) ΕΕ L 380 της 31.12.1990.